初二日。晴。風勢如昨。平明起程行四十里。至中安堡朝飯。又行三十里。至小黑山。俱入察院止宿。中安堡亦有城基。小黑山有內外城基。而幷其磚土而無存。第自此始有防戍之擧。故築之甚堅。設置甚固。以其堅守之故。屠之甚酷。毀之無餘矣。舊廣寧城之東南。有土城之痕。自山麓截廣野至海汀。而未見止盡之處。此未知何世塹築耶。朝站路左。又設戲子之具。使行駐馬暫觀。而行十五里。有羊腸河。河之東西岸。各有大村。河西有碑。乃記橋名者也。以體大木架河。而名曰廣濟橋也。自此東南不見涯際矣。黑山北城外有小刹。刹前又設戱子臺。方張弄戱。故余與某某人往見。則隣近女兒。凝粧乘車。多聚觀光。盡是胡女。亦有美色。行中之人。不見戱子。爭觀其女隊而歸。第寧遠以東。多是胡女。而不分內外。露面出見。唐女則內外甚密。而胡女頭揷亂花。金玉飾頭。着長衣。緩緩作行。所見倍勝於唐女。而唐女或有垂面紗。着唐衣摺裳。騎驢而行者。完如畫中之女也。副房刷馬三十一匹內。往來之間。棄置者二匹。又二匹蹇足。亦將棄置。可慘。然上三房刷馬。則完全者無幾云。俱可慮也。除出馬鐵藥果等物。分給驛下人及刷馬軍。余以先陪。不得往見舊廣寧及巫閭山。深以揆違初計爲恨。金上舍昌業往見來言。廣寧之城。大如瀋陽。而民家廛鋪不如也。此去十餘里。乃巫閭山口也。捨馬入去。萬壑千峰。皆是石角。石角之上。又築九級石臺。臺上搆飛閣。閣名觀音也。登臨其閣。東對遼海。南臨溟海。鰲背三山。庶可望見。眼空天表。胸豁海國。而奇岩異態。呈露不盡之藏。怳惚勝槩。以言難形。以詩難畫。且萬樹桃花。孤生石上。故名曰桃源洞。其外又有三四寺刹。而皆在石角上。且多古人之筆蹟。前代之異蹤。而月沙李相國往見之後。更無我東人往尋者。故居僧歡迎款待云矣。